**Dôvodová správa**

1. **Všeobecná časť**

Zákon č. 452/2021 Z. z. o elektronických komunikáciách v znení neskorších predpisov nadobudol účinnosť 1. februára 2022 (ďalej len „zákon o elektronických komunikáciách“).

Základným cieľom zákona o elektronických komunikáciách bola transpozícia revidovaného regulačného rámca elektronických komunikácií Európskej únie, t. j. smernice Európskeho parlamentu a Rady (EÚ) 2018/1972 z 11. decembra 2018, ktorou sa ustanovuje Európsky kódex elektronických komunikácií (Ú. v. EÚ L 321, 17. decembra 2018) (ďalej len „kódex“) do právneho poriadku Slovenskej republiky. Predkladaný návrh zákona, ktorým sa mení a dopĺňa zákon o elektronických komunikáciách a ktorým sa menia a dopĺňajú niektoré zákony obsahuje spresnenia niektorých výkladovo sporných častí zákona, ako aj úpravy legislatívno – technickej povahy.

Článok II reaguje na niektoré zmeny vyplývajúce z vykonávacieho predpisu vydaného  na základe zákona o elektronických komunikáciách, konkrétne vyhlášky Úradu pre reguláciu elektronických komunikácií a poštových služieb č. 283/2022 Z. z. o podrobnostiach o vybraných rádiových zariadeniach, o zriaďovaní skúšobnej komisie, o prílohách k žiadosti o vydanie osvedčenia, o obsahu, rozsahu a priebehu skúšky osobitnej odbornej spôsobilosti a o osvedčeniach osobitnej odbornej spôsobilosti. Keďže týmto vykonávacím predpisom nebolo možné doplniť zákon č. 145/1995 Z. z. o správnych poplatkoch, navrhuje sa jeho novelizácia teraz.

V článku III návrh zákona upravuje zákon č. 402/2013 Z. z. o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov v znení neskorších predpisov. Tento zákon upravuje práva a obmedzenia súvisiace s ochranou verejného záujmu pri výkone funkcií predsedov a podpredsedov Úradu pre reguláciu elektronických komunikácií a poštových služieb a Dopravného úradu rovnako ako ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov. Novelami tohto ústavného zákona č. 66/2019 Z. z. a č. 232/2019 Z. z. s účinnosťou od 1. januára 2019 bola rozšírená jeho pôsobnosť aj na predsedov a podpredsedov oboch úradov, ktorí sa týmto zaradili medzi verejných funkcionárov podľa § 2 ods. 1 písm. zb) citovaného ústavného zákona. Je preto žiaduce, aby zákon č. 402/2013 Z. z. o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov v znení neskorších predpisov bol novelizovaný tak, aby nedochádzalo k zmätočnému posudzovaniu, kontrole a prípadnému konaniu voči uvedeným verejným funkcionárom a aby sa predišlo neprehľadnosti z dôvodu vzniknutej duplicitnej právnej úpravy.

Návrh zákona ako celok nemá negatívny vplyv na rozpočet verejnej správy. Celkové pozitívne vplyvy na rozpočet verejnej správy aj po vyrubení zvýšeného správneho poplatku sú marginálne, predstavujú odhadovanú sumu 500 eur ročne pre všetky typy skúšok podľa § 52 zákona o elektronických komunikáciách.

Návrh zákona nemá vplyv na podnikateľské prostredie, sociálne vplyvy, vplyvy na služby verejnej správy pre občana ani na informatizáciu spoločnosti a životné prostredie. Návrh zákona nemá vplyv na manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky a zákonmi, ako aj s medzinárodnými zmluvami, ktorými je Slovenská republika viazaná a súčasne je v súlade s právom Európskej únie.

**B. Osobitná časť**

**K Čl. I**

**K bodu 1**

Návrh dopĺňa definíciu telekomunikačnej prípojky vzhľadom na skutočnosť, že prax ukázala nejednotný prístup k porozumeniu, čo treba chápať pod týmto pojmom. Doplnenie je dôležité aj  vzhľadom na skutočnosť, že stavebné predpisy upravujú povoľovací režim prípojok verejných elektronických komunikačných sietí. Zákon č. 50/1976 Zb. o územnom plánovaní a stavebnom poriadku (stavebný zákon) v § 139b ods. 8 písm. c) definuje prípojky stavieb a pozemkov na verejné rozvodné siete ako drobné stavby. Pričom podľa § 56 písm. b) citovaného zákona sa stavebné povolenie ani ohlásenie nevyžaduje pri nadzemných a podzemných vedeniach elektronických komunikačných sietí, vrátane oporných a vytyčovacích bodov. Rovnako podľa zákona č. 200/2022 Z. z. o výstavbe a jeho prílohy č. I zriadenie telekomunikačnej prípojky nepodlieha ohláseniu ani povoleniu.

**K bodom 2 a 3**

Navrhované doplnenie len upresňuje znenie definície a dopĺňa definíciu integrity siete, aby sa predišlo výkladovým nezrovnalostiam.

**K bodu 4**

Ide o legislatívno-technickú opravu.

**K bodu 5**

Znenie zákona o elektronických komunikáciách sa upresňuje tak, aby bolo zrejmé, že aj fyzické osoby a právnické osoby, plniace povinnosť poskytnutia informácií podľa § 15 ods. 8 sú povinné poskytnúť na požiadanie úradu písomné odôvodnenie označenia informácií za predmet obchodného tajomstva a poskytnúť také znenie informácií, ktoré neobsahuje obchodné tajomstvo.

**K bodu 6**

Ide o legislatívno-technickú opravu.

**K bodu 7**

Ustanovenie zosúlaďuje formu oznámenia začatia poskytovania siete a služby s povinnosťou oznamovať zmenu písomne. Zároveň sa upresňuje moment začatia poskytovania siete alebo služby na trhu, ktorým je moment prvej ponuky verejnej siete alebo služby.

**K bodu 8**

Upresnenie znenia tak, aby bola pokrytá aj tá situácia, kedy oznamovateľ, ktorý ešte nie je podnikom podľa zákona o elektronických komunikáciách a ešte nezačal poskytovať služby ani siete, oznamuje úradu zmenu dátumu predpokladaného zámeru začať oproti pôvodne oznámenému.

**K bodom 9 a 10**

Ide o upresnenie znenia na základe aplikačnej praxe úradu, kedy povinné osoby odmietajú poskytnúť doklady mimo výkonu dohľadu. Súčasne sa vykonáva legislatívno-technická oprava odkazu.

**K bodom 11 až 14 a 16**

K návrhu upraviť § 21 sa pristúpilo vzhľadom na negatívny vplyv zmien režimu vecných bremien v platnom znení zákona o elektronických komunikáciách, a to tak vo vzťahu k procesu výstavby elektronických komunikačných sietí, ako aj vo vzťahu k samotnému konaniu stavebných úradov.

Navrhuje sa usporiadať jednotlivé kroky pri uplatnení vecného bremena zo zákona. Náhrada vyjadruje reciprocitu za obmedzenie vlastníckeho práva a dá sa spravodlivo vyčísliť len potom, čo obmedzenie reálne nastane. Časové hľadisko postupnosti krokov je dôležité v postupnosti podmienok pre obmedzenie vlastníckeho práva a o skutočnom rozsahu obmedzenia je možné hovoriť a hlavne ho vyčísliť až vtedy, keď fyzicky k obmedzeniu došlo.

Napríklad zákon č. 282/2015 Z. z. o vyvlastňovaní pozemkov a stavieb a o nútenom obmedzení vlastníckeho práva k nim a o zmene a doplnení niektorých zákonov v znení neskorších predpisov tiež fakticky pripúšťa, že o konečnej výške náhrady sa nemusí rozhodnúť vopred v čase vyvlastnenia (§ 13 ods. 3 písm. a) zákona č. 282/2015 Z. z.).

To, že stavebný úrad pri rozhodovaní o umiestnení stavby má rozhodovať aj o náhrade, ak sa vlastník s podnikom nedohodne, zásadným spôsobom predlžuje konanie stavebného úradu, ktoré trvajú bežne šesť až 12 mesiacov.

Naviac, právnu neistotu vytvára fakt, že v § 21 dochádza k stretu správneho konania s Civilným sporovým poriadkom. Návrh má odstrániť situáciu, kedy môže dôjsť k zmene rozhodnutia o náhrade aj po vykonateľnom rozhodnutí o náhrade dohodou účastníkov, alebo ak sa nedohodnú, rozhodnutím súdu. Ide o konanie podľa Civilného sporového poriadku a tak nedôjde k riadnej zmene vykonateľného rozhodnutia, ale k samostatnému civilnému rozhodnutiu, a to o tej istej veci. Zákon tak umožňuje mať dve nezávislé rozhodnutia, obe vykonateľné.

V prípade hlavného mesta SR Bratislavy a mesta Košice je potrebné doplniť ustanovenie o súčinnosti obcí pri upovedomovaní o začatí výkonu práva podniku, keďže bližšie k ľuďom aj podnikateľom majú mestské časti.

**K bodu 15**

Navrhované doplnenie má za cieľ precizovať aplikačnú prax stavebných úradov pri povoľovaní stavieb elektronických komunikačných sietí. V procese povoľovania stavieb, vrátane líniových stavieb (v praxi ide častokrát práve o elektronické komunikačné siete), je stavebník povinný dokladovať právo k stavbe alebo pozemku, na ktorý sa povoľovaná stavba navrhuje umiestniť a realizovať. V povoľovacej praxi stavebných úradov ide častokrát o nesprávnu interpretáciu a akceptáciu inštitútu zákonného vecného bremena vyplývajúceho z ustanovení § 23 zákona o elektronických komunikáciách, ktoré je možné aplikovať len na nehnuteľnosti ako ich definujú všeobecne záväzné právne predpisy. V mnohých prípadoch prvky fyzickej infraštruktúry, ktoré majú byť predmetom zdieľania pri zriaďovaní elektronických komunikačných sietí, nepredstavujú nehnuteľnosti, a teda na ne nemožno aplikovať inštitút zákonných vecných bremien, ale práve inštitút zmluvy o prístupe k fyzickej infraštruktúre.

**K bodu 17**

Navrhovaná úprava poskytuje ochranu tak fyzickej infraštruktúre podniku, ako aj fyzickej infraštruktúre prevádzkovateľov sietí iných ako podniky. Zavádza tak účinné mechanizmy na ochranu vedení a zariadení, či už sú umiestnené na fyzickej infraštruktúre niektorého z podnikov alebo na fyzickej infraštruktúre prevádzkovateľa siete. Účel ustanovení – ochrana vedení sietí, ktoré umožňujú prenos signálov, a telekomunikačných zariadení – ostáva zachovaný.

**K bodu 18**

Navrhovanou úpravou sa sleduje poskytnutie možnosti podniku pri neoprávnenom užívaní fyzickej infraštruktúry prevádzkovateľa siete na zhojenie daného stavu a v konečnom dôsledku ochrana koncového užívateľa. Navrhované zároveň explicitným spôsobom predchádza prípadným sporom pri uplatňovaní si nárokov z titulu náhrady škody pri odstraňovaní neoprávnene umiestnených zariadení na prvkoch fyzickej infraštruktúry, ktoré požívajú ochranu ako všeobecne prospešné zariadenie.

**K bodu 19**

Cieľom navrhovaného doplnenia je vyvážiť podmienky zdieľania fyzickej infraštruktúry tak na strane podniku, ako aj na strane prevádzkovateľa siete, ktorým je častokrát prevádzkovateľ kritickej infraštruktúry štátu. Súčasné znenie obsahuje explicitne iba povinnosti na strane prevádzkovateľa siete, vrátane možnosti uloženia finančnej sankcie zo strany úradu. Súčasné nastavenie zdieľania existujúcej infraštruktúry predpokladá postupnosť krokov, ktorej cieľom je okrem iného posúdenie vhodnosti existujúcej siete na jej zdieľanie za účelom zriadenia elektronickej komunikačnej siete. Opomenutím tejto postupnosti a nevhodným umiestnením elektronickej komunikačnej siete môže dôjsť k fyzickému ohrozeniu prvkov verejnej infraštruktúry, vrátane samotnej elektronickej komunikačnej siete a v konečnom dôsledku narušeniu poskytovania služieb koncovým užívateľom.

**K bodu 20**

Zosúladenie s čl. 9 ods. 3 smernice č. 2014/61/EÚ z 15. mája 2014 o opatreniach na zníženie nákladov na zavedenie vysokorýchlostných elektronických komunikačných sietí.

**K bodu 21**

Navrhovaná úprava umožňuje úradu riešenie sporu primerane predĺžiť.

**K bodom 22 až 25**

Ide o legislatívno-technické opravy.

**K bodu 26**

Ak úrad zistí v rámci výkonu dohľadu overovaním plnenia podmienok využívania frekvenčného spektra, že držiteľ individuálneho povolenia na používanie frekvencií v lehote najmenej troch mesiacov nepoužíval pridelenú frekvenciu na povolený účel alebo v určenom územnom rozsahu, vykoná s odstupom 15 dní opakovaný dohľad overovaním plnenia podmienok využívania frekvenčného spektra a kontrolou trvajúci viac ako tri mesiace. V lehote najmenej troch mesiacov úrad aspoň trikrát overí plnenie využívania frekvenčného spektra, o čom vyhotoví písomný záznam, z toho aspoň jedno overenie bude vykonané s odstupom 15 dní. Po ukončení overovania plnenia využívania frekvenčného spektra úrad vykoná kontrolu podľa § 122 ods. 4 písm. a) zákona. Uvedený návrh umožňuje efektívnejší výkon dohľadu v prípade potreby zrušiť individuálne povolenie alebo odobrať pridelenú frekvenciu, ak ju držiteľ individuálneho povolenia na používanie frekvencií nepoužíval na povolený účel alebo v určenom územnom rozsahu.

**K bodu 27**

Súčasné znenie § 44 ods. 9 písm. d) zákona o elektronických komunikáciách predstavuje opatrenie na zabezpečenie účinného a efektívneho používania frekvencií. Po splnení predpokladov uvedených v tomto ustanovení musel úrad vždy odobrať frekvencie alebo zrušiť individuálne povolenie aj napriek tomu že držiteľ povolenia neskôr dlžnú sumu uhradil. Následne úrad nevydá individuálne povolenie, ak požiadala osoba, ktorej úrad v posledných troch rokoch pred podaním žiadosti zrušil individuálne povolenie na používanie frekvencií alebo odobral pridelenú frekvenciu podľa § 44 ods. 9 písm. a) až d). V praxi dochádzalo k situáciám, že kvôli omeškanej úhrade vo výške napríklad 2 eur bolo držiteľovi zrušené povolenie a v priebehu nasledujúcich troch rokov mu nemohlo byť pridelené nové. Z uvedeného dôvodu sa navrhuje zaviezť liberačný dôvod. Úrad nezruší individuálne povolenie alebo neodoberie frekvencie, ak držiteľ individuálneho povolenia uhradí dlžnú sumu pred začatím správneho konania podľa § 44 ods. 9 písm. d) zákona o elektronických komunikáciách, najneskôr však do 15 dní od jeho začatia.

**K bodu 28**

Ide o legislatívno-technickú opravu.

**K bodu 29**

Návrh odstraňuje nedostatok v nastavení princípu platieb jednorazovej úhrady tak, aby sa aj pri predĺžení platnosti individuálneho povolenia, ktoré bolo vydané na základe výsledkov výberového konania pre neharmonizované frekvencie mohla predpísať jednorazová úhrada.

**K bodu 30**

Ide o legislatívno-technickú opravu.

**K bodu 31**

Doplnenie ustanovenia je navrhované v súlade s požiadavkou § 17 zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.

**K bodu 32**

Kompetenciu vykonávať skúšky osobitnej odbornej spôsobilosti a vydávať osvedčenia má úrad. Úrad by teda mal aj uznávať školiace strediská, ktoré budú školiť uchádzačov o vydanie osvedčenia na obsluhu vybraných rádiových zariadení vybavených zariadeniami GMDSS na lodiach.

**K bodu 33**

Platné znenie zákona o elektronických komunikáciách umožňuje pridelenie čísla len existujúcim podnikom, ktoré už siete alebo služby poskytujú. Návrh dopĺňa právo osoby, ktorá má zámer poskytovať siete a služby, žiadať o vydanie individuálneho povolenia na používanie čísel ešte pred začatím poskytovania sietí alebo služieb, avšak najskôr jeden mesiac pred predpokladaným začatím poskytovania sietí alebo služieb. Tento dátum musí byť uvedený v žiadosti.

**K bodu 34**

Ide o legislatívno-technickú opravu.

**K bodu 35**

Z dôvodu špekulatívneho držania čísel bez toho, aby boli používané, sa navrhuje skrátiť lehotu na šesť mesiacov na to, aby úrad mohol individuálne povolenie na používanie čísel odobrať alebo zrušiť.

**K bodom 36 až 42**

Všetky navrhované zmeny zosúlaďujú ustanovenie § 57 s ustanoveniami kódexu.

**K bodu 43**

V súvislosti s predchádzajúcimi novelizačnými bodmi týkajúcimi sa získavania prístupu k sieti, sa navrhuje mechanizmus, ktorého cieľom je, aby v súvislosti s napĺňaním cieľa kódexu podporovať prístup k vysokokapacitným sieťam a ich využívanie zo strany všetkých občanov a podnikov v Únii (článok 3 ods. 2 a)) v nadväznosti na článok 61 ods. 6 kódexu, aby úrad mal určitý nástroj ako sa vyjadriť k rokovaniam o prístupe, aby sa zabezpečili uvedené ciele smernice a neboli úplne zmarené snahy záujemcov o prístup do siete.

Dodržiavanie princípu zákazu stláčanie marže (margin squeeze) má za cieľ chrániť hospodársku súťaž tým, že zabraňuje nekalosúťažným praktikám na trhu a chráni koncového spotrebiteľa pred neprimeranými cenami. Bez dodržiavania tohto princípu môže podnik znižovať marže svojim konkurentom a tým ich vytláčať z trhu. Dodržiavanie princípu zákazu stláčanie marže pomôže zabezpečiť, aby ceny boli spravodlivé a objektívne a nedochádzalo k neprimeraným rozdielom.

**K bodu 44**

Ustanovenie upresňuje, komu môže byť uložená povinnosť sprístupniť vnútorné rozvody v súlade s recitálom 152 kódexu, z ktorého vyplýva, že ide o akýkoľvek podnik, nielen podnik s významným vplyvom.

**K bodu 45**

Ide o legislatívno-technickú oprava.

**K bodu 46**

Úprava ustanovenia zosúlaďuje možnosť zasielania verejnoprospešných informácií koncovým užívateľom a informácií v rámci varovania obyvateľstva s čl. 103 ods. 4 a čl. 110 kódexu. Ide o dve rozdielne situácie kedy aj forma zaslania príslušnej informácie môže byť rozdielna. V prípade informácií podľa odseku 8 môžu byť využité webové sídla operátorov alebo emaily. Pre varovanie obyvateľstva sú však najžiadanejšie SMS.

**K bodu 47**

Upresňuje sa vzťah Ministerstva vnútra Slovenskej republiky a ostatných rezortov, ktoré by mohli požadovať zaslanie správy zodpovedajúcej ustanoveniam § 83 ods. 8 a 9 prostredníctvom podnikov.

**K bodom 48 a 49**

Ide o legislatívno-technickú opravu.

**K bodu 50**

Vypustenie druhej vety sa navrhuje na základe skúseností z aplikačnej praxe zákona, kedy má úrad viacero podnetov súvisiacich s nedostatočným informovaním v súvislosti so zmenou zmluvných podmienok a povinnosťou informovať o práve na odstúpenie od zmluvy. SMS správa, ktorá v texte neobsahovala predmetné informácie – ako sa mení zmluva aj právo na odstúpenie od zmluvy, je nedostatočná.

**K bodu 51**

Návrh upresňuje znenie ustanovenia tak, aby bolo zrejmé, že právo účastníka odstúpiť od zmluvy zostáva zachované aj po opakovanej reklamácii.

**K bodu 52**

Upresnenie ustanovenia, aby bola jasne definovaná povinnosť podniku, dokedy je povinný zabezpečiť, aby si účastník, ktorý s ním uzavrel zmluvu, mohol ponechať číslo.

**K bodu 53**

Vzhľadom na skutočnosť, že účastník dostáva informácie súvisiace s ukončením zmluvy u odovzdávajúceho podniku až po podaní žiadosti, je v záujme účastníka, aby mal zo zákona právo zrušiť „portačnú žiadosť“ (odstúpiť od zmluvy o prenesení čísla) po jej podpísaní a pred zavŕšením samotného procesu prenosu čísla.

**K bodom 54 a 55**

Návrhom sa spresňuje právna povinnosť vypracovať a mať reklamačný poriadok.

**K bodu 56**

Návrh formulačne upresňuje znenie ustanovenia, aby bolo zrozumiteľnejšie.

**K bodu 57**

Ustanovenie sa vypúšťa, keďže je v praxi nevykonateľné a z pohľadu kódexu ho nie je potrebné transponovať.

**K bodom 58 a 59**

Ide o legislatívno-technickú opravu.

**K bodu 60**

Rozhodnutie o cenovo dostupnej univerzálnej službe nie je rozhodnutím o regulácii súvisiacej s významným postavením na trhu, ale špecifickým rozhodnutím vzťahujúcim sa len k povinnostiam univerzálnej služby; ustanovenie sa zosúlaďuje s čl. 84 bod 2 kódexu.

Dôvodom na zmenu definície spotrebiteľa s nízkymi príjmami na účely univerzálnej služby, ktorým sa rozumie spotrebiteľ, ktorý je členom domácnosti, ktorej sa poskytuje pomoc v hmotnej núdzi podľa zákona č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov, je uľahčenie identifikácie spotrebiteľa s nízkymi príjmami.. Účelové naviazanie spotrebiteľa s nízkym príjmom na spotrebiteľa majúceho nárok na pomoc v hmotnej núdzi zabezpečí jeho transparentné priradenie práve k typu spotrebiteľa, ktorý má byť v zmysle kódexu objektom zabezpečenia garancie cenovej dostupnosti univerzálnej služby.

**K bodu 61**

Ide o upresnenie povinnosti oznamovať bezpečnostné incidenty.

**K bodu 62**

Upresnenie znenia tak, aby bolo jasné, kedy má podnik predložiť výsledky auditu, ktorý vykonáva iná osoba ako úrad.

**K bodu 63**

Vypúšťa sa nadbytočný pojem v uvedenom kontexte.

**K bodu 64**

Protimonopolný úrad Slovenskej republiky ako ústredný orgán štátnej správy na ochranu a podporu hospodárskej súťaže vykonáva aj prešetrovanie najzávažnejších porušení súťažných pravidiel - kartelov. Kartely sú dohody medzi podnikateľmi, ktoré sú tajné a je náročné ich odhaliť. Účastníci kartelových dohôd používajú na utajovanie komunikácie čoraz sofistikovanejšie prostriedky. Kartelové dohody patria medzi veľmi závažné porušenia, keďže sú škodlivé už z hľadiska ich cieľa. Štúdie hovoria o škodách, ktoré spôsobujú kartely v EÚ v miliardách eur ročne. Vzájomná dohoda konkurentov odstraňuje konkurenčný boj a tlak na podnikateľov, čo má za následok výrazné zvýšenie cien, menší výber tovarov a služieb a spomalenie inovácií. Negatívny efekt sa prejaví na úrovni súťaže ako takej, ako aj na konečnom spotrebiteľovi. Štúdie hovoria o 15 až 30 % zvýšení cien v dôsledku kartelov. Preto sú kartely vždy a za každých okolností zakázané. Keďže odhaľovanie takýchto kartelov je mimoriadne náročné, dopĺňa sa oprávnenie Protimonopolného úradu Slovenskej republiky získavať od podniku identifikačné údaje v rozsahu § 110 ods. 2.

**K bodu 65**

Oprava vnútorného odkazu vzhľadom na navrhovanú zmenu v § 83 ods. 9.

**K bodom 66 a 67**

Dopĺňa sa forma komunikácie tzv. MMS, ktorá v platnom zákone o elektronických komunikáciách momentálne chýba.

**K bodu 68**

Ustanovenie spôsobuje problémy v aplikačnej praxi. Subjekty, ktoré sú kontrolované či splnili predmetnú povinnosť potvrdiť prijatie námietky volania alebo odvolanie súhlasu, nemajú žiadnu lehotu na zaslanie takéhoto potvrdenia osobe, ktorá volanie namietala alebo odvolala súhlas. V praxi preto môže nastať situácia, keď úrad na základe podnetu oznamovateľa vyzve kontrolovanú osobu aby predložila kópiu potvrdenia prijatia námietky volania (ktorú je povinná už podľa aktuálne platného a účinného zákona o elektronických komunikáciách uchovávať na trvanlivom nosiči po dobu najmenej štyroch rokov) a kontrolovaná osoba až v tom momente zašle potvrdenie o prijatí námietky volania konkrétnej osobe. Svoju povinnosť zaslať potvrdenie si teda de facto aj de iure podľa gramatického výkladu aktuálne účinného zákona splní, keďže nie je stanovená lehota. Zavedením tejto lehoty by sa predmetné ustanovenie sprecizovalo, zvýšila by sa právna istota a taktiež by sa zefektívnila možnosť kontroly plnenia predmetnej povinnosti.

**K bodu 69**

Dopĺňa sa právny základ pre úrad pre spracovávanie osobných údajov (telefónnych čísel), ktoré do zoznamu neuvedie účastník alebo užívateľ.

**K bodu 70**

Dopĺňa sa forma komunikácie tzv. MMS.

**K bodu 71**

Úprava textu z dôvodu zosúladenia s ustanoveniami nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) v platnom znení (ďalej len „GDPR“), pričom aj keď ide o kontaktovanie právnickej osoby, možno na tento účel využiť len všeobecný e-mail.

**K bodu 72**

Gramatická oprava textu.

**K bodu 73 a 74**

Dopĺňa sa forma komunikácie formou tzv. SMS a MMS.

**K bodom 75 až 77**

Ide o legislatívno-technickú opravu.

**K bodu 78**

Zosúladenie terminológie, aby nedochádzalo k výkladovým nezrovnalostiam. Vzhľadom na skutočnosť, že výkon dohľadu je vyňatý spod správneho poriadku, je vhodné doplniť všeobecné princípy, ktorými sa úrad riadi aj do ustanovení upravujúcich dohľad.

**K bodom 79 a 84**

Cieľom úpravy je zosúladenie pojmov v texte § 122.

**K bodu 80**

Navrhuje sa úprava textu z dôvodu, že fyzickú kontrolu je možné vykonávať aj výlučne kontrolou zariadenia, nie vždy je to u kontrolovanej osoby. Súčasne sa dopĺňa povinnosť úradu vyhotoviť písomný záznam.

**K bodu 81**

Pri výkone dohľadu podľa § 122 ods. 4 písm. b) zisťovaním a sledovaním zdroja rušenia prevádzky sietí, služieb a zariadení, môže ísť o zariadenie, kde zdrojom škodlivého rušenia môžu byť, okrem zariadení, ktoré spadajú do pôsobnosti zákona o elektronických komunikáciách, aj iné elektrické alebo elektronické zariadenia. Uvedená zmena umožní jasnejšie zadefinovať práva vstupovať aj na miesta, kde sa nachádzajú zariadenia ktoré nespadajú do pôsobnosti citovaného zákona.

Zároveň, je potrebné, aby bolo zrejmé, že toto oprávnenie sa vzťahuje na všetky formy dohľadu.

**K bodom 82 a 83**

Ide o legislatívno-technickú opravu.

**K bodu 85**

Keďže zákon o elektronických komunikáciách ustanovuje osobitný postup výkonu dohľadu, ide o spresnenie, že zákon Národnej rady Slovenskej republiky č. 10/1996 Z. z. o kontrole v štátnej správe v znení neskorších predpisov sa na tento výkon dohľadu nevzťahuje.

**K bodom 86 a 87**

Ustanovenia upresňujú znenia odsekov o zaradení skutkových podstát správnych deliktov.

**K bodu 88**

Dopĺňa sa prepojenie na zákon 372/1990 Zb. o priestupkoch v znení neskorších predpisov, aby bolo zrejmé, že úrad má v prípade fyzických osôb postupovať pri ukladaní pokuty podľa tohto právneho predpisu, nie podľa zákona o správnom konaní.

**K bodu 89**

Ustanovením sa dopĺňa vnútorný odkaz.

**K bodu 90**

Konania, v ktorých úrad rieši spor podľa § 128 v súvislosti s poskytovaním prístupu podľa § 57, ktoré sa začali pred nadobudnutím účinnosti tohto zákona, sa zo zákona zastavujú. V tejto veci sa preto rozhodnutie v správnom konaní nevydáva. Ak je predmetom riešenia sporu aj iná skutočnosť ako právo prístupu podľa § 57, napríklad právo a povinnosť poskytnúť prepojenie sietí, konanie sa zo zákona zastavuje iba v časti, ktorá sa týka práva na prístup a povinnosti poskytnúť prístup.

**K bodu 91**

V dôsledku úpravy v čl. IV, ktorým sa odstraňuje duplicitná úprava nevyžiadanej komunikácie v zákone č. 266/2005 Z. z. o ochrane spotrebiteľa pri finančných službách na diaľku a o zmene a doplnení niektorých zákonov v znení neskorších predpisov a § 116 zákona o elektronických komunikáciách, je potrebné doplniť zoznam preberaných právne záväzných aktov Európskej únie v zákone o elektronických komunikáciách o smernicu Európskeho parlamentu a Rady 2002/65/ES z 23. septembra 2002 o poskytovaní finančných služieb spotrebiteľom na diaľku a o zmene a doplnení smernice Rady 90/619/EHS a smerníc 97/7/ES a 98/27/ES (Ú. v. ES L 271, 9.10.2002) v platnom znení. § 116 zákona o elektronických komunikáciách sa stáva transpozičným opatrením k čl. 10 citovanej smernice EÚ 2002/65/ ES.

**K bodu 92**

Účelom novelizácie je preto zosúladiť pojmy používané v Prílohe č. 4 s pojmami používanými v ostatných častiach zákona o elektronických komunikáciách a s kódexom a upraviť rozsah uchovávaných údajov tak, aby zohľadňoval dosiahnutý stupeň vývoja technológie v oblasti elektronických komunikácií.

**K Čl. II**

Obsluhovať vybrané rádiové zariadenia vrátane lietadlovej stanice, lietadlovej zemskej stanice, leteckej stanice a leteckej zemskej stanice môže len fyzická osoba, ktorá má osobitnú odbornú spôsobilosť na ich obsluhu. Osobitnú odbornú spôsobilosť úrad overuje skúškou a vydaním osvedčenia osobitnej odbornej spôsobilosti. Vzhľadom na to, že vo vyhláške č. 283/2022 Z. z. o podrobnostiach o vybraných rádiových zariadeniach, o zriaďovaní skúšobnej komisie, o prílohách k žiadosti o vydanie osvedčenia, o obsahu, rozsahu a priebehu skúšky osobitnej odbornej spôsobilosti a o osvedčeniach osobitnej odbornej spôsobilosti boli zavedené nové druhy skúšok, pre ktoré je potrebné zaviesť aj nové druhy správnych poplatkov za takéto administratívne úkony, navrhuje sa doplnenie nových úhrad v položke 103. Vzhľadom na zmenu textu po prijatí zákona o elektronických komunikáciách, sa navrhuje aj úpravu textu v položke 101. Žiadateľmi o skúšku sú výlučne fyzické osoby.

**K Čl. III**

**K bodu 1**

Ustanovenie reaguje na zmenu znenia názvu Ministerstva dopravy SR, ktorá je účinná od 1. januára 2023.

**K bodu 2**

Vypúšťaná veta sa zaradila na záver novelizovaného § 3 ods. 17.

**K bodom 3 a 4**

Z dôvodu zaistenia transparentnosti výberu kandidáta na príslušnú funkciu a tiež s cieľom predísť výkladovým nezrovnalostiam, sa zakotvuje výberové konanie priamo do zákona.

**K bodu 5**

Ide o legislatívno – technickú opravu vnútorného odkazu v dôsledku vloženia nových odsekov.

**K bodom 6 a 22**

Navrhovaná úprava reaguje na prijatie nových procesných pravidiel v rámci Civilného mimosporového poriadku, ktorý od roku 2016 umožňuje len obmedzenie spôsobilosti fyzickej osoby na právne úkony, t. j. osobu **už nie je možné pozbaviť spôsobilosti na právne úkony.** Uvedené je súčasne aj v súlade s judikatúrou Európskeho súdu pre ľudské práva.

**K bodu 7**

Navrhuje sa upresnenie znenia.

**K bodom 8 a 9**

V súlade s transparentnosťou výberového konania sa požiadavka na znalosť cudzieho jazyka zakotvuje priamo do zákona.

**K bodom 10 až 14, 23, 27, 28 a 31**

Vypúšťajú sa ustanovenia duplicitné s ústavným zákonom č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov pokiaľ ide o podmienky výkonu funkcie predsedov Úradu pre reguláciu elektronických komunikácií a poštových služieb a Dopravného úradu a podpredsedu Úradu pre reguláciu elektronických komunikácií a poštových služieb.

**K bodu 15**

Zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov, zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov, zákon č. 514/2009Z. z. o doprave na dráhach v znení neskorších predpisov a zákon č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov sú osobitnými právnymi predpismi (lex specialis), ktoré ustanovujú kompetenciu predsedu Dopravného úradu rozhodovať o opravných prostriedkoch len vo vzťahu k vymedzenému úseku štátnej správy, t. j. na úseku vnútrozemskej plavby, na úseku civilného letectva, na úseku dráha a dopravy na dráhach, v rozsahu, že účastník konania je oprávnený podať opravný prostriedok označený ako „rozklad“, pričom predseda Dopravného úradu o podanom opravnom prostriedku rozhodne na základe návrhu ním zriadenej osobitnej komisie.

Predseda Dopravného úradu je orgánom oprávneným preskúmavať prvostupňové rozhodnutia aj podľa iných ako vyššie uvedených, právnych predpisov, a to napríklad podľa § 19 ods. 2 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej len „infozákon“), podľa § 24 ods. 6, § 25, § 29 ods. 2 zákona č. 153/2001 Z. z. o prokuratúre v znení neskorších predpisov (ďalej ako „zákon o prokuratúre“) alebo podľa § 140b zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov (ďalej ako „stavebný zákon“).

Nakoľko zo znenia infozákona, zo zákona o prokuratúre alebo zo stavebného zákona, nie je v konaní pred Dopravným úradom, ako aj v prípade konaní pred súdmi, možné jednoznačne určiť príslušný odvolací orgán, je potrebné z hľadiska aplikačnej praxe, ako aj z dôvodu právnej istoty legislatívne upraviť kompetenciu predsedu Dopravného úradu v zákone č. 402/2013 Z. z.

**K bodom 16 až 21, 24 až 26 a 29**

Návrh zákona upravuje zrušenie funkcie podpredsedu Dopravného úradu, nakoľko doterajšia prax ukázala, že táto funkcia je nadbytočná a v prípade neprítomnosti predsedu Dopravného úradu je nastavený mechanizmus zastupovania prostredníctvom štátneho zamestnanca písomne povereného predsedom Dopravného úradu.

**K bodu 30**

Ustanovenie upravuje riešenie konfliktu záujmov v prípade predsedu a navrhuje sa, predseda pri svojom nástupe do funkcie poveril zamestnanca, ktorý v danej situácii bude rozhodovať.

**K bodom 32 a 33**

Vzhľadom na existenciu novej smernice Európskeho parlamentu a Rady (EÚ) 2018/1972, ktorou sa stanovuje európsky kódex elektronických komunikácií, sa mení a dopĺňa aj transpozičná príloha.

**K Čl. IV**

Zmena zákona č. 266/2005 Z. z. o ochrane spotrebiteľa pri finančných službách na diaľku a o zmene a doplnení niektorých zákonov sa navrhuje z dôvodu duplicity predmetnej právnej úpravy v zákone č. 266/2005 Z. z. s právnou úpravou v zákone o elektronických komunikáciách. Regulovaný právny vzťah nevyžiadanej komunikácie je upravený v novšej, podrobnejšej a komplexnejšej právnej úprave v § 116 zákona o elektronických komunikáciách, v spojení s článkom 6 GDPR.

**K Čl. V**

Účinnosť sa navrhuje 1. júla 2023, t. j. čo najskôr po uskutočnení riadneho legislatívneho procesu vzhľadom na skutočnosť, že väčšina ustanovení má charakter spresnení činností úradu a ďalšie zmeny sú formálno-technického charakteru.